- Nano-satellitter giver nye muligheder for undervisning og forskning herhjemme. Denne type teknologi vil gøre det mere tilgængeligt for studerende at arbejde med teknologien og planlægningen af missioner som denne. Allerede med den første mission her vil vi hente data ned om både jorden og universet, siger professor Hans Kjeldsen fra Stellar Astrophysics Centre på Aarhus Universitet, videnskabelig leder for missionen.

Universitetet har nemlig indgået et samarbejde med en af landets - og verdens - førende rumvirksomheder, GomSpace fra Aalborg, og 15 studerende fra Ingeniørvidenskab, Fysik og Astronomi og Geoscience skal her i foråret i samarbejde med GomSpace bygge den lille satelit, som skal udføre videnskabelige opgaver for forskere og studerende.

Satellitten bliver det første fysiske bevis på, at Aarhus Universitet har sit helt eget rumprogram, og at Aarhus dermed er blevet en slags rumfarts-by.

AARHUS: Den er ikke ret stor, nano-satellitten AUSAT-1. En terning på 10x10x10 centimeter, som kommer til at veje omkring et kilo. Men når den er færdigbygget, skal den være med til at lære studerende på Aarhus Universitet om rummet.

Komponenterne til den første Aarhus-satellit ankommer til universitetet i foråret 2017, og så begynder de studerende ellers at bygge satelitten under kyndig vejledning af eksperterne fra GomSpace.

De heldige studerende er endnu ikke fundet, men bliver snart udvalgt på baggrund af motiverede ansøgninger, hvori de fortæller, hvorfor lige præcis de er de bedste til at være med i det første rumprojekt.

Ud af de 15 studerende, som bliver udvalgt til holdet omkring hele projektet, skal fem med helt ind i satellitværkstedet og være med til at bygge selv satellitten. Og af dem får to lov til at fragte den til Houston og teste og aflevere den til opsendelse.

- Det er ikke sikkert, at de alle skal være rumingeniører, men arbejdet er noget, der er brug for i de jobs, de skal ud at have. Men det de tænder på er jo ikke, at det kan bruges i arbejde en dag, men at de får lov til at røre ved satellitten, og at det bliver deres egen satellit, siger professor Hans Kjeldsen og fortæller, at tanken er, at de studerende skal bruge erfaring og materiale fra satelitten i deres specialer.

Ifølge planen skal satellitten være bygget færdig før sommerferien, så den kan sendes til Houston lige før eller efter sommerferien. Når satellitten er færdigbygget og grundigt testet, skal den hånd-fragtes af to AU-studerende fra Aarhus Universitet til Houston i en specialbygget kuffert. Herfra bliver den fragtet til opsendelsesstedet og sandsynligvis opsendt i december.

Opsendelsen sker i to trin: Først bliver den sendt til den Internationale Rumstation ISS med et fragtrumskib, og en gang i første kvartal af 2018 bliver den så sendt i sit eget kredsløb fra ISS.

Ude i kredsløbet skal AUSAT-1 indsamle data, der skal vise samarbejdsparterne bag satellitprogrammet, hvordan det fremtidige videnskabelige arbejde kan planlægges.

Målsætningen med den første mission er altså, at Aarhus Universitet og GomSpace skal have viden om satellittens funktionalitet og bevise, at den type rummissioner kan skabe den viden, forskerne ønsker.

- Med AUSAT-1 vil Aarhus Universitet blandt andet undersøge om nano-satellitter kan bruges til f.eks. observationer af vores atmosfære, siger lektor Christoffer Karoff fra Institut for Geoscience.

Satellitten bliver udstyret med et kamera til observationer af både himlen og Jorden samt telekommunikationsudstyr, der skal transmittere indsamlede data til Aarhus, og gøre det muligt at kommunikere med AUSAT-1 under missionen.